## MODELI PËR DOKUMENTIN KONSULTATIV

**Projektligji** *“Për disa shtesa dhe ndryshime në ligjin nr. 113/2020, “Për Shtetësinë”*

|  |
| --- |
| Ministria e Brendshme fton qytetarë, organizata të shoqërisë civile, ekspertë të fushës, shoqata dhe përfaqësues të tjerë të publikut të interesuar për të kontribuar përgjatë procesit të konsultimit publik, të projektligjit *“Për disa shtesa dhe ndryshime në ligjin nr. 113/2020, “Për Shtetësinë”.*  Ministria e Brendshme mirëpret:  Komente të përgjithshme publike kryesisht mbi përmbajtjen e projektligjit *“Për disa shtesa dhe ndryshime në ligjin nr. 113/2020, “Për Shtetësinë”,* kryesisht mbi shtesat dhe ndryshimet mbi:  *-*Fitimi i shtetësisë me lindje në territorin e Republikës së Shqipërisë;  - Fitimi i shtetësisë me natyralizim;  -Rastet e veçanta të fitimit të shtetësisë shqiptare.  Kontributet tuaja do të konsiderohen përgjatë procesit të përmirësimit të mëtejshëm të projektligjit. Ministria e Brendshme do të përmbledhë të gjitha sugjerimet dhe komentet tuaja dhe do të japë sqarime për mënyrën se si ato janë reflektuar në projektakt, edhe në rast se mendimet nuk reflektohen në projektligj. |

Kohëzgjatja e konsultimeve:

|  |
| --- |
| Konsultimi publik nëpërmjet publikimit në RENJK do të zgjasë nga data 31 mars 2023 deri më 28 prill 2023. |

Si të përgjigjeni:

|  |
| --- |
| Mund të merrni pjesë në procesin e konsultimeve publike, duke dërguar komente/kontribute për projektligjin:   * - Duke plotësuar formularin online të Regjistrit Elektronik për projektaktin, në adresën elektronike: <http://www.konsultimipublik.gov.al>. * - Me email duke dërguar propozimet/sugjerimet tuaja në adresën e koordinatorit të konsultimit publik për Ministrinë e Brendshme Besmira Hoxha, në adresën: [Besmira.Hoxha@mb.gov.al](mailto:Besmira.Hoxha@mb.gov.al) |

|  |
| --- |
| Të dhënat e kontaktit të koordinatorit përkatës për konsultime publike dhe /ose të ndonjë personi tjetër të cilit i drejtohen pyetjet:  **znj. Besmira Hoxha** - Koordinatore e Konsultimit Publik për MB, e-mail [besmira.hoxha@mb.gov.al](mailto:besmira.hoxha@mb.gov.al). |

Datat dhe vendet e takimeve publike:

|  |
| --- |
| Ky projektligj është hartuar nga:  -Agjencia e Hartimit të Programeve të Veçanta të Shtetësisë (AHPVSH-ja) në Ministrinë e Brendshme, sipas VKM-së nr. 1008, dt. 25.11.2020 *“Për krijimin, organizimin dhe funksionimin e Agjencisë së Hartimit të Programeve të Veçanta të Shtetësisë”*, u krijua Agjencia e Hartimit të Programeve të Veçanta të Shtetësisë (AHPVSH-ja), e cila në bashkëpropozim me ministrinë përgjegjëse për sportin, hartuan bazën ligjore duke përcaktuar kriteret teknike, dokumentacionin dhe rregullat proceduralë, për aplikimin nga shtetas të huaj për fitimin e shtetësisë shqiptare nëpërmjet kontributit të veçantë në fusha të caktuara, një nga këto edhe ajo e sportit;  -Drejtoria e Programimit, Standardizimit dhe Harmonizimit të Kuadrit Rregullator, në Drejtorinë e Përgjithshme Rregullatore për Çështjet e Brendshme. |

Sfondi i propozimit legjislativ

|  |
| --- |
| Këto ndryshime ligjore kanë për qëllim që Republika e Shqipërisë kur ka interes kombëtar apo interes në fushën e arsimit, shkencës, artit, kulturës, ekonomisë e sportit, të përthithi sa më shumë talente që nuk e kanë mbushur moshën 18 vjeç.  Një ndër propozuesit kryesor të ndryshimeve ligjore është Federata Shqiptare e Futbollit.  Prej disa dekadash Federata Shqiptare e Futbollit realizon aktivitetin e saj në fushën e sportit të futbollit duke synuar përmirësimin e kushteve për sportistët si dhe për ngritjen e nivelit të lojës në skuadrat e futbollit në vend dhe në mënyrë të veçantë forcimin e imazhit të skuadrave kombëtare të futbollit në nivel rajonal, evropian dhe ndërkombëtar.  Federata Shqiptare e Futbollit është anëtare e Federatës Ndërkombëtare të Futbollit [FIFA](https://sq.wikipedia.org/wiki/FIFA) prej vitit 1932, ndërsa në Unionin e Federatave Evropiane [UEFA](https://sq.wikipedia.org/wiki/UEFA) prej vitit 1954.  Aktualisht në vendin tonë loja e futbollit ndiqet dhe zhvillohet:   1. **Në nivel të Kampionatit Kombëtar -Kupa e Shqipërisë në kategoritë:** 2. Kampionati kombëtar Kategoria Superiore A 3. Kupa e Shqipërisë -Skuadrat e nivelit A 4. Kampionati kombëtar Kategoria U19 5. Kampionati kombëtar Kategoria U 17 6. Kampionati kombëtar Kategoria U 15 7. Kampionati kombëtar Kategoria U 13 8. Futbolli për fëmijët në mosha të vogla 9. **Kombëtarja shqiptare për meshkuj, e përbëre nga disa kategori:** 10. Kombëtarja shqiptare Kategoria A 11. Kombëtarja shqiptare Kategoria U 21 12. Kombëtarja shqiptare Kategoria U 20 13. Kombëtarja shqiptare Kategoria U 19 14. Kombëtarja shqiptare Kategoria U 18 15. Kombëtarja shqiptare Kategoria U 17 16. Kombëtarja shqiptare Kategoria U 16 17. Kombëtarja shqiptare Kategoria U 15 18. Kombëtarja shqiptare Kategoria Futsal 19. **Kombëtarja shqiptare për femra, e përbërë nga disa kategori:** 20. Kombëtarja shqiptare Kategoria A 21. Kombëtarja shqiptare Kategoria U 19 22. Kombëtarja shqiptare Kategoria U 17 23. Kombëtarja shqiptare Kategoria U 15   Në kuadër të forcimit të ekipeve kombëtare, FSHF-ja është gjithmonë në kërkim të sportistëve të rinj, të talentuar dhe me potencial për të kontribuar me talentin e tyre në rritjen e nivelit të lojës së ekipeve kombëtare Shqiptare në evenimentetet sportive, të cilat përfaqësojnë shtetin Shqiptar.  Sipas rregulloreve të FIFA-s dhe UEFA-s aktivizimi i sportistëve nën emrin dhe logon e kombëtares së shtetit Shqiptar kërkon në mënyrë taksative që këta sportistë të kenë shtetësinë dhe pasaportën Shqiptare.  Për këtë arsye, në rastet kur FSHF-ja evidenton talente të spikatura të sportistëve të huaj ose me origjinë Shqiptare (Kosovë, Maqedoni e Veriut, Preshevë, etj), të vendeve të rajonit e më gjerë, lind nevoja e fillimit të procedurave për aplikim të fitimit të shtetësisë shqiptare për këta sportistë të huaj.  Por neni 9 i ligjit 113/2022 “Për shtetësinë”, përveç lehtësirave që krijon, është një dispozitë me përmbajtje kufizuese. Që një shtetas i huaj të mund të aplikoj për fitimin e shtetësisë shqiptare sipas Programeve të Veçanta të Shtetësisë, duhet të plotësoj njëkohësisht tre kritere:   1. Të ketë mbushur moshën 18 vjeç; 2. Të mos përbëjë kërcënim për rendin publik dhe sigurinë kombëtare të Republikës së Shqipërisë; 3. Republika e Shqipërisë ka interes kombëtar apo interes në fushën e arsimit, shkencës, artit, kulturës, ekonomisë e sportit .   Sipas kësaj dispozite këto tre kritere duhet të plotësohen në mënyrë kumulative, pasi mungesa e njërit prej tyre do sillte automatikisht refuzimin e kërkesës për shtetësi. |

Propozimet

|  |
| --- |
| Nga praktika në disa dekada pune, FSHF është e mendimit se vendosja e kriterit *“që të ketë mbushur moshën 18 vjeç”*, sjell një kufizim të madh në drejtimin e kërkimit, zbulimit të talenteve të reja (jo me shtetësi shqiptare) për dhënien e kontributit të tyre në skuadrat e kombëtares shqiptare.  Në sportin e futbollit, dhe jo vetëm në këtë disiplinë, talentet zbulohen dhe trajnohen që në moshë të vogël. Vendosja e detyrueshme e moshës 18 vjeç e bën të pamundur marrjen e një talenti që në një moshë të vogël dhe ndjekjen e tij duke kaluar gradualisht kategoritë e skuadrave kombëtare sipas grup moshave, dhënien e kontributit nëpërmjet përfaqësimit të shtetit shqiptar edhe në skuadrat kombëtare të grup moshave më të vogla. Vendosja e kufirit të moshës 18 vjeç nuk lejon pajisjen me shtetësinë shqiptare të një sportisti me talent potencialisht të lartë por që është nën këtë moshë.  Nëse një sportist i huaj ose me origjinë Shqiptare (Kosovë, Maqedoni e Veriut, Preshevë, etj), do të evidentohej dhe do ndiqej nga ana sportive duke kaluar të gjitha kategoritë e skuadrave kombëtare sipas grup moshave, atëherë kontributi real i tij për shtetin shqiptar do të shtrihej në një hark kohor më të gjatë duke sjell përfitime në aspektin sportiv në përfaqësimin e shtetit shqiptar në evenimentet sportive.  Përveç sportit të futbollit, përcaktimi i kriterit moshë “mbi 18 vjeç” përbën një kriter me natyrë kufizuese dhe diskriminuese edhe për disiplina të tjera sportive, pasi sporti, ndryshe nga fushat e tjera si arti, kultura shkenca, lidhet ngushtë me faktorin moshë. Në sportin e futbollit karriera futbollistike fillon në moshë shumë të hershme, **6-7 vjeç.**  Gjithashtu, nevoja për ndryshime në ligjin nr. 113/2020 “Për shtetësinë”, paraqitet dhe për sa i përket disa parashikimeve të fitimit të shtetësisë shqiptare nëpërmjet Programeve të Veçanta të Shtetësisë, që bazohen në një kontribut të spikatur të aplikuesit. Kontributi i aplikuesit në fushën dhe disiplinën përkatëse ku vepron, ka një natyrë individuale pra të lidhur ngushtësisht me individin. Megjithatë thjesht sillet në vëmendje të ligjvënësit, për analogji të mënyrës së fitimit të shtetësisë shqiptare me natyralizim, nëse do të vlerësohej aplikimi i këtyre përjashtimeve për fëmijët nën 18 vjeç dhe për format e veçanta të fitimit të shtetësisë.  Propozimi:  **Për të gjitha sa argumentuam më sipër, në cilësinë e grupeve të interesit të cilët preken në mënyrë të drejtpërdrejtë, kërkojmë të sjellim në vëmendje tuaj nevojën për vlerësimin e një ndryshimi ligjor në ligjin nr.113/2020 “Për Shtetësinë” lidhur me kërkesën e tyre për ndryshim si vijon:**   * *Uljen e kufirit të moshës për fitimin e shtetësisë shqiptare nëpërmjet programeve të veçanta të shtetësisë në kufirin 15 vjeç, në kushtet kur talenti i një sportisti dhe kontributi i tij për shtetin shqiptar, do të ofroheshin nga një sportist i huaj ose me origjinë Shqiptare (Kosovë, Maqedoni e Veriut, Preshevë, etj) në moshë më të re.*   Gjithashtu edhe për fushat e tjera të përcaktuara në nenin 9 mund të jemi përpara kushteve që Republika e Shqipërisë mund të ketë interes për shtetasit e huaj që nuk e kanë mbushur moshën 18 vjeç. |

Pyetjet

|  |
| --- |
| *Jeni të ftuar të jepni komentet dhe kontributet tuaja për të gjitha aspektet e projektligjit të propozuar.*  • Si i vlerësoni përcaktimet në projektligj, kryesisht mbi parashikimin që:  Një fëmijë i lindur brenda territorit të Republikës së Shqipërisë, nga prindër me shtetësi tjetër, të cilët janë rezident të ligjshëm në territorin e Republikës së Shqipërisë, mund të marrë shtetësi shqiptare me pëlqimin e të dy prindërve.  • A jeni dakord me parashikimet e përcaktuara në projektligj, kryesisht për shtesën me përmbajtje si më poshtë:  Për shtetasin e huaj që nuk ka mbushur moshën 18 vjeç, shtetësia shqiptare sipas pikës 1 të nenit 9 të ligjit mund të fitohet vetëm me pëlqimin e të dy prindërve, ose kujdestarit ligjor. |